ועדת הפנים ואיכות הסביבה, כנסת 17, פרוטוקול מספר 64, 2006-11-28 12:00

גאלב מג'אדלה: צהרים טובים, אני מתכבד לפתוח את ישיבת ועדת הפנים ואיכות הסביבה.

גאלב מג'אדלה: נדון היום בשכונת סרקיס שליד שפרעם, לאחר שפנו אלינו בפנייה ישירה המשפחות וחברי הכנסת ואסל טאהא ומוחמד ברכה.

גאלב מג'אדלה: אני מברך את כל מי שנוכח בישיבה.

גאלב מג'אדלה: האמת היא שרק בשבת ביקרתי בשכונה וראיתי את המקום.

גאלב מג'אדלה: מדובר בשתי שכונות, מכיוון שהכביש הראשי שמוביל מצומת סומך לכיוון קריית אתא חצה את השכונה לשניים.

גאלב מג'אדלה: הצד הצפוני מחובר לחשמל, ואילו הצד הדרומי לא מחובר לחשמל.

גאלב מג'אדלה: מדובר בערך ב-84 תושבים, 18 משפחות.

גאלב מג'אדלה: יש צו חיבור חשמל של השר פריצקי לשעבר ואין צווי הריסה, כי זאת אדמה שלהם.

גאלב מג'אדלה: כולם יודעים ואין מחלוקת על כך שזאת האדמה שלהם ושאין צו הריסה.

גאלב מג'אדלה: יש רצון לפנות את השכונה הזאת, כי רוצים להרחיב שם את הצומת וגם בגלל חוצה ישראל.

גאלב מג'אדלה: מזה 10 שנים אומרים להם שלא יוכלו לחבר אותם לחשמל, כי הם מיועדים לפינוי.

גאלב מג'אדלה: התושבים אומרים: אנחנו מוכנים להתפנות, אין לנו בעיה, שינהלו אתנו משא ומתן ויתנו לנו קרקע שם נוכל להקים מחדש את בתינו ויפצו אותנו.

גאלב מג'אדלה: לרשויות יש כנראה זמן.

גאלב מג'אדלה: לא רק שיש להן זמן, אלא הן גם לא מחברות אותם לחשמל.

סעדי פיראס: מדובר בשכונת סרקיס, שמונה היום 84 תושבים.

סעדי פיראס: זו שכונה שקרובה לעיר שפרעם, והיא לא מחוברת לחשמל מזה 70 שנה.

סעדי פיראס: היא לא הוקמה אחרי קום המדינה, אלא עוד לפני קום המדינה.

סעדי פיראס: כל אחד מאתנו יכול לתאר לעצמו משפחות עם ילדים, הורים, זקנים וחולים שאין להם חשמל בבית.

סעדי פיראס: האם מישהו יכול להסתדר חצי שעה בלי חשמל בבית שלו?

סעדי פיראס: זאת הנקודה הכואבת שנוגעת ללבנו.

סעדי פיראס: בשנת 1987 ועדת מרקוביץ קבעה שצריך לחבר לחשמל את השכונות האלה ללא כל קשר לשאלה אם יש או אין היתר בנייה.

סעדי פיראס: דבר ראשון שצריך לעשות זה לחבר לחשמל את השכונות, ולשם כך צריך אישור של שר התשתיות.

סעדי פיראס: בזמנו השר פריצקי בדק את העניין.

גאלב מג'אדלה: בשנת 1986 שר האנרגיה היה שחל.

סעדי פיראס: לא, הוועדה התכנסה בשנת 1987.

סעדי פיראס: בזמנו, ב-19 במרץ 2003, לאחר שהשר פריצקי בדק שאין התנגדויות של הוועדות המקומיות והמחוזיות, הוא החליט להסיר התנגדויות לחיבור השכונה לרשת החשמל.

סעדי פיראס: מאז מושכים את התושבים האלה יום אחרי יום, שנה אחרי שנה, בלי שום חיבור לחשמל בכל מיני טענות.

סעדי פיראס: הטענה האחרונה שהעלו שם היא טענה אבסורדית.

סעדי פיראס: מצד אחד אומרים לתושבים שהם אמורים להתפנות מהשכונה כי כביש חוצה ישראל אמור לעבור שם, ואי אפשר לחבר אותם לחשמל, כי החיבור עולה הרבה מאוד כסף שירד לטמיון, אבל מצד שני אומרים להם: חכו, אנחנו עוד מעט ננהל אתכם משא ומתן כדי להעביר אתכם למקום אחר.

סעדי פיראס: התושבים, באדיבותם, אמרו שהם לא יעשו מזה עניין ושהם יתפנו לשכונה דרומית בעיר שפרעם ויחיו בה.

סעדי פיראס: יש שם חלקת אדמה, שהתושבים והמינהל הסכימו שניהם לגביה, ומשום מה אין התקדמות.

סעדי פיראס: לשם כך גם הגשנו עתירה למתן צו על תנאי מבג"צ.

סעדי פיראס: אמור להתקיים שם דיון רק על חיבור החשמל.

סעדי פיראס: אתם לא יכולים לומר לאנשים שמצד אחד אמורים לפנותם מהשכונה בלי לתת להם תאריך פינוי, ומצד שני להמשיך להחזיק אותם ללא רשת חשמל.

סעדי פיראס: לא עולה על הדעת שבמדינה כמו מדינת ישראל בשנת 2006 ל-84 תושבים, ביניהם ילדים קטנים, זקנים, חולים שמחוברים למכונות אינהלציה ואנשים שצריכים טיפולים יומיומיים, אין חשמל בבית.

מוחמד ברכה: האם יש לכם צילומי אוויר של המקום לפני התאריך הקובע?

סעדי פיראס: יש צילומי אוויר מלפני 1987.

סעדי פיראס: מצד אחד, יש טענה של חברת החשמל, שחיבור לחשמל של השכונה יעלה כסף רב לחברה.

סעדי פיראס: מצד שני, אנחנו מראים בתצלומי אוויר שיש עמוד חשמל אחרון, שהוא 70 מטר מהשכונה.

סעדי פיראס: השכונה המערבית מחוברת לחשמל, אז למה השכונה המזרחית לא?

סעדי פיראס: מדובר פה בטענה מאוד אבסורדית.

סעדי פיראס: אין צל של ספק שזה העונש הכי כבד שאפשר להטיל על התושבים.

סעדי פיראס: יושבים פה אנשים מכובדים.

סעדי פיראס: אני לא מדבר עכשיו כמשפטן, כי הנושא המשפטי יידון בבג"צ, אבל אני מציג את העמדה של התושבים ואת הסבל שלהם.

סעדי פיראס: לא מדובר בבעלי חברות או באנשים מהעשירון העליון.

סעדי פיראס: אביא דוגמה של תושב שמשלם על הפעלת גנרטור שש שעות ביום 1,500, 2,000 שקל חשמל בחודשיים.

סעדי פיראס: זה לא יעלה על הדעת.

סעדי פיראס: האם לחברת החשמל כל כך קשה לשאת בעלויות חיבור חשמל של שכונה שיש בה 84 תושבים?

סעדי פיראס: אנחנו מבקשים שהוועדה תחליט, שהשכונה תחובר לחשמל בהקדם האפשרי ויינתן תאריך יעד לחיבורה.

סעדי פיראס: מצד שני, אם אומרים שההשקעה תרד לטמיון, שיבואו המינהל, כביש חוצה ישראל והמדינה וינקבו בתאריך יעד לקיומו של משא ומתן - 30 יום, שבועיים או 45 יום.

סעדי פיראס: בואו נשב ונראה איך פותרים את הבעיה.

סעדי פיראס: אם אתם רוצים לפנות אותם, פנו אותם, תנו להם את האדמות שמגיעות להם וכל אחד ילך לדרכו.

סעדי פיראס: תודה רבה.

דוד אזולאי: יש חיבורי מים?

סעדי פיראס: כן.

דוד אזולאי: למי אתם משלמים ארנונה?

סאלח סוואעד: לא משלמים, כי לא מקבלים שירותים.

דוד אזולאי: אז היום אין שום גוף מוניציפלי שמטפל בכם.

סעדי פיראס: נכון.

גאלב מג'אדלה: מבחינת קו כחול, הם שייכים לקריית-אתא.

גאלב מג'אדלה: הם הועברו משפרעם לקריית-אתא לפני מספר שנים.

סעדי פיראס: אני עובר בכביש הזה של צומת סומך פעמיים ביום.

סעדי פיראס: לא לפני זמן רב, לפני חמש, שש או 10 שנים, בנו שם שכונה ששייכת לקריית-אתא, שכונת רבין.

סעדי פיראס: המרחק בין שכונת רבין לשכונה הזאת הוא פחות מחצי קילומטר.

סעדי פיראס: אני רוצה שמישהו יגיע לשם ויראה שמדובר ב-200 מטר.

סעדי פיראס: זו שכונה חדשה שנבנתה.

גאלב מג'אדלה: רק החורשה מפרידה ביניהן, מרחק של בערך 150, 200 מטר.

מוחמד ברכה: קודם כל, אני מודה ליושב ראש הוועדה על כינוס הוועדה, שהוא כינוס חשוב.

מוחמד ברכה: מדובר בבעיה כאובה שלא נפתרה במשך שנים רבות.

מוחמד ברכה: אגב, אני לא אוהב לקרוא לצומת שם צומת סומך.

מוחמד ברכה: אני עדיין קורא לצומת – צומת סרקיס.

מוחמד ברכה: אני חושב ששמות חדשים גם נועדו להעלים שמות קודמים.

מוחמד ברכה: אני רוצה לתקן את עורך הדין המכובד, ולומר לו שלא יעבור שם כביש 6, אלא המשך של כביש 6 שהוא באחריות של מע"צ.

מוחמד ברכה: כביש 6 מסתיים איפה שהוא נמצא היום, ומשם ממשיך ליוקנעם כביש של מע"צ, שאחר כך ממשיך לשני כיוונים: עפולה ונהרייה דרך סרקיס.

מוחמד ברכה: המגמה היא שדווקא שם לא יהיה כביש חוצה ישראל על מנת להימנע מדיון עם האנשים על פי החוקים של אדמה מול אדמה, על מנת להימנע מהתייחסות לתושבים באופן זהה לתושבים שדנו עימם על כביש 6.

מוחמד ברכה: אז זה יהיה כפוף לחוקי מע"צ.

מוחמד ברכה: צדק עורך הדין הנכבד, שהבעיה העיקרית היא לא החשמל.

מוחמד ברכה: הם מתייחסים למקום הזה כמקום ארעי.

מוחמד ברכה: כפי שנאמר מלכתחילה, המקום הזה היה קיים לפני קום המדינה.

מוחמד ברכה: מתוכנן שם מחלף גדול, שאני בטוח וכל מי שעיניו בראשו יודע, שהמיקום שלו לא הכרחי.

מוחמד ברכה: הוא יכול להיות אחרי השכונה ויכול להיות לפניה, אבל רשויות התכנון לא מתכננות על פי צרכי התושבים, אלא מכופפות את הצרכים של התושבים על פי צרכי התכנון, שבא להצר את צעדיהם של התושבים הערבים, במיוחד בשפרעם.

מוחמד ברכה: אחרת איך אפשר להסביר שהחלק המזרחי בקריית-אתא יכול להתרחב לאן שרוצים, ודווקא את האנשים שחיים שם מזה עשרות שנים צריך לעקור?

מוחמד ברכה: אני תומך, כמובן, בעתירה לבג"צ על החיבור לחשמל, כי אם תושג החלטה בעניין הזה, היא אמורה לעזור גם בעניין השני.

מוחמד ברכה: לא הייתי ממהר לדבר בשלב הזה על תחליפים, לדון אתנו לאן לעקור ולאן להעתיק.

מוחמד ברכה: אני חושב שהתכנון צריך להיות כפוף לצורכי התושבים ששם.

מוחמד ברכה: כל דרישות חוק החשמל מתקיימות במקום הזה כדי לחבר את השכונה לחשמל.

גאלב מג'אדלה: מינהל החשמל לא מכחיש את זה.

גאלב מג'אדלה: הוא אומר שהם עומדים בכל תנאי חוק חיבור חשמל, רק שהם מיועדים לפינוי.

מוחמד ברכה: מה זה נוגע אליו?

מוחמד ברכה: סיכמו עם התושבים על פינוי?

מוחמד ברכה: אין אפילו החלטה.

טלב אלסאנע: אין תנאי כזה בחוק, שלא מחברים לחשמל אם השכונה מיועדת לפינוי.

מוחמד ברכה: אין דבר כזה.

מוחמד ברכה: יש דרישות מסוימות שמתקיימות, ולכן צריך לפעול על פיהן ותו לא.

מוחמד ברכה: אני רוצה לאפשר גם לתושבים וגם לנציגי משרדי הממשלה לדון ביסודיות בעניין הזה.

מוחמד ברכה: אני חושב שוועדת הפנים ואיכות הסביבה צריכה לנקוט עמדה לא רק לגבי החיבור לחשמל, אלא לגבי זכותם של התושבים לחיות על אדמתם ובבתיהם מזה עשרות שנים.

ג'מאל זחאלקה: רוב הדברים נאמרו, אני רק רוצה לציין מספר נקודות.

ג'מאל זחאלקה: קודם כל, נגרם עוול מתמשך והיסטורי עד היום לתושבי השכונה.

ג'מאל זחאלקה: העובדה שהם לא חוברו לחשמל ולא קיבלו שירותים היא עוול שנגרם לתושבי השכונה.

ג'מאל זחאלקה: אני מחזיק בידי החלטה של השר פריצקי.

ג'מאל זחאלקה: אני גם מחזיק מכתב של יגאל שחר, שנשלח לתושבים.

ג'מאל זחאלקה: הוא אפילו לא אומר שהם מיועדים לפינוי, אלא שלפי מיטב ידיעתו יהיה שם מחלף של כביש 79.

ג'מאל זחאלקה: זאת הערכה.

ג'מאל זחאלקה: אדוני יושב הראש, אני יכול להביא לך עשרות דוגמאות של כבישים ומחלפים שתוכננו ולא בוצעו, כי השתנו התוכניות.

ג'מאל זחאלקה: היו"ר מוחמד ברכה: למה המשך הסלילה מכפר קרע עד יוקנעם נעצר עכשיו?

ג'מאל זחאלקה: בגלל קברות, לא בגלל בני אדם.

ג'מאל זחאלקה: בגלל כמה פרחים של עמרי שרון.

ג'מאל זחאלקה: כבוד יושב הראש, יש כאן בעיה שיש לה כמה גורמים.

ג'מאל זחאלקה: אחד - אני חושב שצריכה להתקבל החלטה חד-משמעית של הוועדה בכל מה שקשור לחברת החשמל והחיבור לחשמל.

ג'מאל זחאלקה: לא יכול להיות שאנשים שעל פי חוק מגיע להם להיות מחוברים לחשמל, לא יהיו מחוברים לחשמל.

ג'מאל זחאלקה: זה בלתי אפשרי, זאת עבירה, כי יש חוק שמחייב את חברת החשמל לספק חשמל.

ג'מאל זחאלקה: שניים - אני חושב שהוועדה צריכה לקבל כאן החלטה פשוטה מאוד לגבי המחלף, שהמינהל ומע"צ ידברו עם התושבים.

ג'מאל זחאלקה: בינתיים אני לא רואה שום תוכנית ביצועית.

ג'מאל זחאלקה: אתם קיבלתם משהו?

ג'מאל זחאלקה: קריאה: לא.

ג'מאל זחאלקה: אם הם לא קיבלו, זה לא קיים, אין אפילו החלטה רשמית.

ג'מאל זחאלקה: דרך אגב, גם אם יש תוכנית שהפכה לרשמית, היא יכולה להתבצע בעוד 15 שנה, אז אנשים יחיו 15 שנה בלי חשמל?

ג'מאל זחאלקה: זה הגיוני?

ג'מאל זחאלקה: לכן אני מציע קודם כל לחבר אותם לחשמל ולקיים משא ומתן בין התושבים לבין מע"צ.

ג'מאל זחאלקה: יכולים לבוא אליהם בהצעות, כמו שהציע ידידי חבר הכנסת ברכה, שהמחלף יוחלף, יוסט או יוזז קצת, אבל צריך להתנהל משא ומתן בינם לבין התושבים והפתרון צריך להיות לשביעות רצונם.

ג'מאל זחאלקה: אנחנו רואים שמדובר בתושבים פתוחים ולא עקשנים.

ג'מאל זחאלקה: אם למשל לא תהיה ברירה אלא להעביר את המחלף שם, הם מוכנים לחשוב על פתרונות, אבל אם יש ברירה, אני חושב שצריך לבוא לקראתם.

נאדיה חילו: אדוני יושב הראש, לא פעם הוועדה הזאת דנה בנושאי איכות סביבה ושמירת הטבע.

נאדיה חילו: אנחנו רואים באיזה להט כל החברים מנסים להגן על הסביבה, על החיות ועל הטבע.

נאדיה חילו: צריך להמשיך לעשות את זה, אבל מדובר פה באזרחים ובתושבים, ואני מניחה שמדובר בהרבה מאוד ילדים, כי אם מדובר ב-84 תושבים ו-18 משפחות, זה אומר שיש שם משפחות עם הרבה מאוד ילדים.

נאדיה חילו: חשמל זה לא איזה לוקסוס וסמל לחיים מפוארים, אלא צורך בסיסי מינימלי קיומי ויומיומי.

נאדיה חילו: אני לא רוצה לתאר איזה עוול נגרם שם לילדים, איך הם מתנהלים ביום יום ואיך מתנהלות עקרות הבית.

נאדיה חילו: אני מנסה לדמיין אורח חיים כזה בלי חשמל.

נאדיה חילו: זאת עוד הוכחה שצריך לתת להם משאבים.

קריאה: רק בשכונה יש שישה ילדים מחוננים.

נאדיה חילו: גם ילדים מחוננים וגם ילדים ממוצעים ורגילים יש להם צרכים שצריכים לקבל מענה, וזה בסדר עדיפות ראשון.

נאדיה חילו: אני לא אכנס לכל ההצעות התכנוניות שהוצעו פה.

נאדיה חילו: אני חושבת שמטרת הדיון צריכה להיות חיבור לחשמל של 18 המשפחות.

נאדיה חילו: ברגע שיהיה שינוי סטטוס כזה או אחר – תכנוני או שינוי מיקום – אז ידונו בשינויים.

נאדיה חילו: הרי אפשר בשניות לנתק חשמל וגם לחבר.

נאדיה חילו: האקט הזה הוא טכני, אבל מישהו צריך לקבל את ההחלטה ולבצע אותה.

דוד אזולאי: אדוני יושב הראש, אני מכיר את השכונה ואת המקום, כי אני נוסע כל יום דרך צומת סומך.

דוד אזולאי: אני מציע לחברים וגם ליושב הראש להפריד בין נושא הפינוי לבין הבעיה הקיימת.

דוד אזולאי: אם מישהו יחליט שצריך לפנות, הוא ינהל את המשא ומתן עם התושבים.

דוד אזולאי: אני חושב שזה לא רלוונטי בכלל כרגע להיכנס לנושא הזה.

דוד אזולאי: ישנה הוראת שעה שבזמנו אישרנו, ולפיה יש לחבר את המקומות האלה לחשמל.

דוד אזולאי: תאמינו לי שאני מתפלא שזה לא בוצע.

דוד אזולאי: ועדת הפנים ואיכות הסביבה צריכה להורות לנוגעים בדבר לתת חיבורי חשמל.

דוד אזולאי: מה זה עלויות כספיות?

דוד אזולאי: מדובר באנשים שחיים בתנאים לא תנאים.

דוד אזולאי: אני לא יודע מה עומד מול מה.

אברהים צרצור: יש אנשים שגם משלמים כסף.

דוד אזולאי: חבר הכנסת צרצור, אני לא יודע מה עומד מול מה.

דוד אזולאי: מדובר על חיבור חשמל.

דוד אזולאי: הדבר היותר חשוב מבחינתי זאת שאלה שלא פעם שאלתי – מי הרשות המוניציפלית שאמורה לתת שירות לאותם תושבים?

דוד אזולאי: מגיע להם שירות.

משה גפני: קריית-אתא.

דוד אזולאי: אני לא יודע.

דוד אזולאי: אני חושב שגם בעניין הזה אנחנו צריכים לקבל החלטה ולדעת מי היא הרשות המוניציפלית שאמורה לתת שירותים מוניציפליים לאותן משפחות.

דוד אזולאי: אדוני יושב הראש, זאת אחת ההחלטות שצריך לקבל.

מוחמד ברכה: מה אתה מציע?

מוחמד ברכה: הילדים לומדים בשפרעם, הם היו שייכים היסטורית לשפרעם.

מוחמד ברכה: לכן צריך להחליט על שפרעם.

דוד אזולאי: בבקשה, אם זה מה שצריך, אז בואו נחליט, אבל אי אפשר להשאיר אותם בחוסר מעמד מוניציפלי.

מוחמד ברכה: אתה צודק.

שרה מרום שלו: אני מצטרפת לדבריו של חבר הכנסת אזולאי מילה במילה.

אברהים צרצור: היא מצטרפת גם לאחרים שדיברו לפניו.

שרה מרום שלו: אני ממש מזועזעת שמצב כזה קיים היום בישראל.

חנא סוייד: אני כמובן מכיר את השכונה.

חנא סוייד: ליוויתי אותה יותר מ-10 שנים בכל התהפוכות התכנוניות שעברו שם.

חנא סוייד: אני לא רוצה לדבר על הצד ההומני שהחברים היטיבו לתאר.

חנא סוייד: לצערי הרב, אני אומר שכנראה זה לא הצד המכריע בהחלטות חלק מרשויות המדינה.

חנא סוייד: אני יותר אדבר על הצד הפרקטי מעשי ותכנוני.

חנא סוייד: כדי שלא יתקיים כאן דיון בהנחה תכנונית וחוקית מסוימת ואחר כך יגידו שהבסיס התכנוני והחוקי הוא אחר לחלוטין, ולכן כל מה שאמרתם כאן לא בתוקף, אני רוצה להגיד שיש תוכנית, יש אישור, יש הפקעה.

חנא סוייד: לפני כשנה פורסמה הוראה לפי פקודת הדרכים ומסילות הברזל להפקיע ולפנות.

ג'מאל זחאלקה: התושבים לא קיבלו את זה.

חנא סוייד: הם קיבלו את זה.

חנא סוייד: אני הודעתי להם ואני ישבתי איתם, אבל יחד עם זה אני אומר שלא צריך למהר ולקבל את ההצעה הזאת ואת ההפקעה הזאת על פי פקודת הדרכים ומסילות הברזל, כי לדעתי מבחינה תכנונית בוודאי יש אפשרות להסיט את המחלף ששם – כל מי שנוסע בכביש הזה, יודע שהכביש שממשיך צפונה, הוא לא בדיוק זהה ובקו ישר עם הכביש שמגיע מהקריות, מקריית-אתא או מכיוון חיפה.

חנא סוייד: יש שם מדרגה שאפשר בוודאי באופן תכנוני להסיט ולהציל את כל השכונה שאנחנו מדברים עליה.

חנא סוייד: מאחר שיש הוראת שעה לחבר לחשמל, השיקול הוא פרקטי - האם מחברים מבנים פרוביזוריים, זמניים וארעיים לרשת החשמל?

חנא סוייד: התשובה היא בוודאי כן.

חנא סוייד: אנשי רשת החשמל, אנשי חברת החשמל רצים לכל יזם ולכל קבלן שזורק איזה קרוון בדרך ומבצע שם עבודות ומחברים אותו לחשמל, למרות שהם יודעים שהקרוון לא יאריך שם ימים.

חנא סוייד: אם מישהו בונה בית על פי חוק או שיש לו הוראת שעה, והוא מצהיר מראש שהוא יהרוס את הבית הזה, אבל הוא מבקש מחברת חשמל לחבר אותו לחשמל, יגידו לו: לא נחבר אותך, כי אתה הולך להרוס את הבית?

חנא סוייד: הוא מצהיר מראש.

חנא סוייד: אם הוא עונה על דרישות החוק, למה לא לחבר אותו לחשמל?

חנא סוייד: לכן נשאר לדבר על מאזן הנוחות, ובאיזה מובן?

חנא סוייד: האם מדובר בשטח שרחוק קילומטרים מרשת חשמל, ואז אכן לפי מאזן הנוחות יוחלט שאין טעם להשקיע מיליונים כדי לחבר שכונה שכביכול כבר נחרץ דינה והיא אמורה להתפנות - למרות שאני אומר שעוד לא נפסק דבר בעניין הזה?

חנא סוייד: פה מאזן הנוחות הוא בוודאי לטובת העניין במובן זה שיש רשתות חשמל מדרום, ממערב, ממזרח ומצפון.

חנא סוייד: מתוכננת שכונה ענקית של קריית-אתא והרחבה של קריית-אתא דווקא מהצד הצפוני של כביש קריית-אתא נצרת.

חנא סוייד: לכן הנגישות של רשת החשמל בוודאי מאוד קלה, אין כאן מה שנקרא עמודי קצה, אלא זה בדרך, צריך רק למשוך את החיבור.

חנא סוייד: לכן אני חושב שמכל הבחינות - גם חוקית, גם לפי מאזן הנוחות וגם לפי כמות ההשקעה - יש לפעול לטובת התושבים.

חנא סוייד: אם חברת החשמל לא תמהר לעשות את זה, היא תחטא גם לאנשים וגם לחוק.

עורסאם יסים: קודם כל, אני מודה לוועדה ולחבריה שמאוד התעניינו בשכונה הזאת.

עורסאם יסים: זו שכונה ותיקה מאוד שיושבת על האדמה הזאת.

עורסאם יסים: אני מכיר סבא שחי שם כשהייתי ילד קטן.

עורסאם יסים: בראשיתה לא היה בסביבתה דבר מלבד בתיהם של אותם תושבים.

עורסאם יסים: ב-1999 התחלתי לטפל בבקשה שלהם כראש עיריית שפרעם.

עורסאם יסים: אני מצדיק כל מילה שנאמרה כאן, חשמל צריך לתת להם.

עורסאם יסים: חבר הכנסת סוויד, אני מודע למה שאמרת, אני הייתי במשא ומתן, אבל צריך לתת להם חשמל.

עורסאם יסים: הייתי בחברת חשמל ואמרתי שיש שם משפחות שזקוקות לחשמל.

עורסאם יסים: יש חולה לב בשכונה שזקוק לחשמל.

עורסאם יסים: המשפחות מקבלות שירות משפרעם, שנותנת להם מים ומאפשרת לילדים שלהם ללמוד בבתי הספר שלנו.

משה גפני: מה זאת אומרת נותנים להם מים?

עורסאם יסים: אני נותן להם חיבור מים לשפרעם.

משה גפני: עם צנרת רגילה?

עורסאם יסים: כן, יכול להיות שעברתי על החוק.

משה גפני: עזוב את החוק, אני שואל שאלה טכנית.

פאוזי סואעד: כמובן שזה קו פרטי שלנו, על חשבוננו.

עורסאם יסים: לא חשוב, הוא מקבל את השירות משפרעם.

עורסאם יסים: אנחנו נותנים להם מים והילדים שלהם לומדים בבתי הספר שלנו.

עורסאם יסים: אנחנו נמשיך לתת להם את השירות, כי הם לא מקבלים שירות מקריית-אתא, למרות שאני יודע שבשנת 1986 היה הסכם שהם שייכים לקריית-אתא.

עורסאם יסים: דיברתי עם ראש עיריית קריית-אתא ואמרתי לו שצריך לתת לתושבים שירות.

עורסאם יסים: אמרתי לו: אלה שכונות שלך, אז תן להן את השירות.

עורסאם יסים: יש גם בעיה יותר גדולה בשכונה הדרומית למעלה.

עורסאם יסים: יש שם שכונה שרוצה להוציא לפועל תוכניות, אבל למרות שאין שם בעיה של הכביש הזה והמחלף הזה, יש להם אותה בעיה.

משה גפני: מה אמרו בקריית-אתא?

עורסאם יסים: אמרו: כן, נטפל.

עורסאם יסים: בהסכם של עיריית שפרעם מול קריית-אתא נאמר שאם עיריית קריית-אתא לא תיתן שירות, התושבים ישר יעברו לשיפוט שפרעם.

עורסאם יסים: בגלל שעיריית קריית-אתא לא נותנת את השירות הגעתי לבית משפט, אבל לצערי, בית משפט קבע שהתושבים שייכים לקריית-אתא.

עורסאם יסים: אני מקווה שתצא מכאן קריאה שחשמל צריך לתת למשפחות.

עורסאם יסים: יש כל מיני דרכים לטפל בבעיה, אבל חשמל צריך לתת.

משה גפני: אני מזועזע, אנחנו מדברים על מדינת ישראל?

טלב אלסאנע: זאת דוגמה קלאסית איך מונופוליסט משתמש במונופול שלו.

טלב אלסאנע: אילו שוק החשמל היה פתוח, הייתה תחרות, אז ובוודאי היו מייד מחברים אותם לחשמל.

גאלב מג'אדלה: אתה בעד הפרטה?

טלב אלסאנע: כן, זה ניצול סמכות בצורה שרירותית למטרות פוליטיות על חשבון הצרכן.

טלב אלסאנע: מה זה הטיעון שבעתיד עומדים לפנות אותם?

טלב אלסאנע: הרי כולנו חיים על פני האדמה הזאת באופן זמני, אף אחד לא יושב כאן לנצח, אז להגיד שלא נותנים להם שירות, חינוך ורווחה כי הם זמניים?

טלב אלסאנע: אם בעוד 60 שנה אנשים ימותו, הם זמניים פה.

טלב אלסאנע: יש חוק שהכנסת הזאת חוקקה.

טלב אלסאנע: יש חובה לכבד את החוק.

טלב אלסאנע: לא יכול להיות שהכנסת תחוקק חוק וחברת החשמל לא תכבד אותו.

טלב אלסאנע: יש כאן הפרה של חוק ויש כאן התעלמות.

טלב אלסאנע: אילו אזרח היה מפר את החוק, היו מעמידים אותו לדין.

טלב אלסאנע: זכותם לקבל את השירות, ללא קשר לשאלה האם עומדים לפנות אותם או לא.

טלב אלסאנע: זו זכות בסיסית, זו זכותם לקבל את זה על פי חוק.

טלב אלסאנע: בשביל המקרה הזה יש חוק הוראת שעה, ובכל זאת מתעלמים ממנו.

טלב אלסאנע: מדובר בפעילות בלתי חוקית של חברת החשמל.

טלב אלסאנע: הוועדה פועלת ליישם את החוק ולאכוף את החוק, ולכן לדעתי זאת גם זכותם של התושבים אבל גם חובתה של חברת החשמל.

טלב אלסאנע: צריך לעשות הפרדה מוחלטת בין סוגיית הפינוי לבין החיבור לחשמל.

טלב אלסאנע: חשמל זו זכות מוקנית שצריכים לקבל אותה, ולכן אי אפשר להגיד: אנחנו נעניש אתכם על חשבון מקדמה ועל חשבון הפינוי, ובגלל שעומדים לפנות אתכם, נעניש אתכם גם היום ולא נחבר אתכם לחשמל.

אברהים צרצור: להבדיל אלף הבדלות, אני תוהה ושואל את עצמי לגבי עשרות המאחזים - אפילו מאות - בשטחים הכבושים שיש החלטה בדוח לפנותם, האם חברת החשמל מתייחסת אליהם כמו לשכונה שקיימת מלפני שקמה מדינת ישראל.

אברהים צרצור: אני לא מאמין שיש מאחז בלתי חוקי שאיננו מחובר לחברת החשמל ושבמקרה הזה הנושא של כדאיות כלכלית אינו נכנס לחישובים של חברת החשמל.

אברהים צרצור: לכן יש שני דברים שעליהם אין שום ויכוח: אחד - לתושבי השכונה הזאת זכות מלאה לקבל את השירותים המלאים מקריית-אתא, ואם לא, משפרעם, וברוך השם שפרעם נותנת את מלוא השירותים.

אברהים צרצור: אבל כל עוד המצב הסטטוטורי של השכונה לא נקבע סופית, הם ימשיכו לסבול ולעבור שבעה מדורי גיהינום, כפי שאנו עדים לא רק בשכונה הזאת, אלא גם בשכונות אחרות בדרום ובצפון.

אברהים צרצור: הנושא השני שאין לי לגביו ויכוח הוא שחברת החשמל חייבת לחבר אותם לרשת החשמל, ללא כל קשר לפינוי או לא פינוי.

אברהים צרצור: זאת חובה שמעוגנת בחוק, ולכן חייבים לבצע אותה הלכה למעשה.

אברהים צרצור: אני מאוד מאמין - ואני מציע שזה יהיה חלק מההחלטה של הוועדה - שכל עוד החברה לא מחברת אותם באופן ישיר ומיידי, עליה גם לשאת במלוא העלויות שאנשים משלמים עבור חיבורי החשמל הפרטיים שהם מבצעים שם, כמו גנרטורים.

גאלב מג'אדלה: רטרואקטיבית?

אברהים צרצור: אתה יודע מה?

אברהים צרצור: מבחינתי, רטרואקטיבית.

אברהים צרצור: מאז שהחוק מחייב את חברת החשמל, היא חייבת לשאת באחריות גם לכל ההוצאות שהתושבים משלמים, אבל החברה לא רוצה לבצע את החובה שלה כלפי התושבים.

תמיר ברקין: קודם כל, זה נכון שמדובר בקרקע פרטית.

תמיר ברקין: המינהל לא עוסק בקרקעות פרטיות, אבל לאורך כל השנים יש החלטות ממשלה שאומרות שבתים בשטחי קרקע חקלאית או קרקע לא מתוכננת מיועדים לפינוי.

תמיר ברקין: על פי החלטות אלה, מנהל מקרקעי ישראל נדרש לעשות כל מאמץ לפנות ולהעביר את התושבים לשטחים הבנויים המסודרים והמתוכננים.

תמיר ברקין: יש החלטת ממשלה בעניין הזה.

תמיר ברקין: יש החלטת מועצה, מועצת מינהל מקרקעי ישראל, שאומרת שגם על קרקע פרטית ניתן לפצות את המשפחה ולתת לה קרקע חליפית למגורים באחד היישובים הסמוכים למקום מגוריה, וכך אנחנו פועלים.

תמיר ברקין: אני מכיר את המשפחה הזאת הרבה מאוד שנים.

תמיר ברקין: ניהלתי איתה משא ומתן לפינוי השטח הזה לא פעם ולא פעמיים תמורת כסף לקרקע חליפית למגורים.

תמיר ברקין: אני מדגיש קרקע חליפית למגורים שהמינהל נותן.

תמיר ברקין: אני מדבר על קרקע מפותחת, מגרשים לצורך העניין, שלא נוגעת בקרקע הפרטית שלהם.

תמיר ברקין: זה אומר שלא עושים איתם עסקת חליפין, אלא נותנים להם פיצוי כספי לקרקע חליפית בלי לגעת בקרקע שלהם.

תמיר ברקין: צריך לזכור שהקרקע הפרטית שלהם נשארת קרקע פרטית שלהם.

תמיר ברקין: הנושא של המגורים מטופל, תמורת זה הם מקבלים מגרשים מפותחים בחינם וכסף כמו שאמרתי.

גאלב מג'אדלה: מגרשים שמיועדים לבנייה?

תמיר ברקין: בוודאי.

תמיר ברקין: היו משאים ומתנים.

תמיר ברקין: באופן אישי ניהלתי איתם משא ומתן.

תמיר ברקין: נמצאים פה חלק מהאנשים שאני מכיר.

תמיר ברקין: היו עליות ומורדות.

תמיר ברקין: הייתה בעיה פנימית או אי הסכמות ביניהם איך לבצע את המהלך הזה ואיך להתקדם אתו.

תמיר ברקין: המצב הוא כמו שהוא היום, המשא ומתן לא נשא פרי.

תמיר ברקין: אם אני לא טועה, נשאלנו על ידי מינהל החשמל, האם אנחנו מתנגדים או לא מתנגדים לחיבור החשמל, ואמרנו שאנחנו מתנגדים לחיבור החשמל.

תמיר ברקין: אנחנו חושבים שהשכונה הזאת, הפזורה הזאת או המקום הזה יושב על קרקע חקלאית.

תמיר ברקין: אנחנו חושבים שחיבור לחשמל ייצור מצב - ואנחנו מכירים את זה מהשטח - של חיבור לחשמל, שבעקבותיו הם לעולם לא יתפנו מהשטח הזה.

תמיר ברקין: אז לא תהיה להם שום סיבה בעולם לפנות את השטח.

תמיר ברקין: אני גם רוצה להזכיר שמדובר בקרקע פרטית.

מוחמד ברכה: אתם משתמשים באי חיבור החשמל כשוט וכאמצעי להעניש את האנשים כדי להקל עליכם את מלאכת הפינוי.

מוחמד ברכה: אתה אומר דבר חמור.

אברהים צרצור: הענשה קולקטיבית.

תמיר ברקין: אם הייתי נשאל על ידי מינהל החשמל האם אני חושב שצריך לחבר אותם לחשמל או האם אני מתנגד לכך, הייתי אומר שאני מתנגד.

תמיר ברקין: אני מתנגד לכך, כי אני חושב - וגם החלטות הממשלה אמרו - שכל פזורה וכל שכונה שיושבת על קרקע חקלאית לא מתוכננת צריכה לעבור ליישוב מתוכנן.

מוחמד ברכה: יש חוק החשמל, שהוא לא פחות חשוב מהחוק שאתה מדבר עליו.

מוחמד ברכה: בחוק החשמל יש דרישות מסוימות ומאוד קפדניות, שאם הן מתקיימות, צריך לחבר את היישוב לחשמל.

מוחמד ברכה: התנאים האלה מתקיימים במקום הזה.

תמיר ברקין: אם החוק אומר שלא צריך לשאול אותי ואפשר לתת את זה גם בלי אישור של המינהל, אני לא מתנגד ולא הולך נגד חוקים.

טלב אלסאנע: מה המעמד שלך בכלל?

טלב אלסאנע: הוא הרי יושב על קרקע פרטית.

טלב אלסאנע: למה אתה צריך לנהל את כל העולם?

טלב אלסאנע: אם אתה אחראי על אדמות מדינת ישראל, תנהל אותן, אתה צריך לנהל את החיים של אנשים אחרים?

חנא סוייד: אני כמובן לא מסכים עם אף מילה שאמר תמיר ברקין, אבל אני חושב שהבעיה היא לא שלו, אלא של חברת החשמל.

חנא סוייד: מה הקשר בין מינהל החשמל ואספקת חשמל לבתים על פי הוראת שעה לבין מינהל מקרקעי ישראל?

חנא סוייד: אני רוצה להבהיר כאן, שלמינהל מקרקעי ישראל אין בכלל מעמד בעניין הזה.

חנא סוייד: הוא לא צריך להישאל, אין לו כל מעמד בעניין הזה.

חנא סוייד: השאלה מיותרת והתשובה עוד יותר מיותרת.

טלב אלסאנע: העובדה שהוא מתנגד לא צריכה להפתיע אף אחד, הוא מעולם לא הסכים לשום דבר.

גאלב מג'אדלה: לאחר שלמדתי את העניין, מסתבר שחברת חשמל רצתה לחבר את היישוב לחשמל, אבל ההתנגדות של המינהל מנעה זאת.

חנא סוייד: זאת פרשה.

טלב אלסאנע: אז יש לנו עוד ממשלה.

ג'מאל זחאלקה: יש לי ניירת שמעידה ששר התשתיות החליט, אבל פקיד במשרד התשתיות ביטל.

דן וינשטוק: גם שר התשתיות הקודם, גם שר התשתיות הנוכחי, כל משרד התשתיות הלאומיות וגם מינהל החשמל לא מתנגדים לחיבור לחשמל, אנחנו פועלים לפי דרישות החוק.

דן וינשטוק: צדק חבר הכנסת ברכה ודוברים אחרים, שאמרו שהדרישות שמפורטות בחוק אספקת החשמל הוראת שעה מתקיימות.

דן וינשטוק: אני לא רוצה לחזור עליהן, כי כולם יודעים.

דן וינשטוק: אנחנו במינהל החשמל דואגים לפנות לרשויות התכנון הרלוונטיות האחרות ולשאול את דעתן, לא בגלל שאנחנו מנסים להתחמק ממילוי החוק, להפך, אנחנו רוצים לחבר את כל הבתים – יש משהו כמו 12,000 בתים בכל מדינת ישראל, ועד היום חיברנו למעלה מ-8,000 מבנים, כך שזה לא מעיד על נטייה שלנו לא לקיים את החוק.

דן וינשטוק: להפך, אנחנו לקראת השלמתו והוא מעת לעת מוערך, כמו שציין חבר הכנסת ברכה.

דן וינשטוק: מצד שני, אני חושב שהממשלה כגוף ממשלתי, אם יש עילות נכונות מצד גופים אחרים להתנגדות, צריכה לדעת עליהן.

מוחמד ברכה: האם יש חוק יותר חזק מחוק אחר?

דן וינשטוק: אני חושב שזאת שאלה משפטית, אני בקושי מהנדס חשמל.

מוחמד ברכה: זאת לא שאלה משפטית, אתה צריך למלא אחרי הוראות החוק.

דן וינשטוק: נכון, אני צריך למלא אחרי הוראות החוק.

דן וינשטוק: אני משתדל למלא אותן ואני חושב שאני עושה את זה.

דן וינשטוק: עכשיו אנחנו מגיעים לשאלה, שאני חושב שחבר הכנסת חנא סוויד הציג בצורה הכי טובה, שנוגעת למאזן הנוחות.

דן וינשטוק: פה אנחנו צריכים לברר - ואולי לא עשינו את הבירור הזה ביסודיות עד הסוף, אבל זה באופן עקרוני מה שצריך לעשות - על מה מדובר.

דן וינשטוק: אני לא בקי בנושא הזה, למרות שעד לא מזמן הייתי תושב האזור במצפה עדי, אבל ביישוב עצמו לא יצא לי לבקר.

דן וינשטוק: אנחנו צריכים לברר עד כמה הפינוי קרוב, אם בכלל.

דן וינשטוק: הרי כל אלה שתומכים בחיבור לחשמל ידעו שאם הפינוי יתבצע בשבוע הבא, בוודאי לא יחברו את התושבים לחשמל, למרות שהעלויות הן באמת לא גדולות והן בכלל לא רלוונטיות.

דן וינשטוק: אני שמח שהנציג של חברת חשמל פה, אבל היא לא באמת פקטור במשחק.

דן וינשטוק: ברגע שזה יהיה סופי והם יחוברו לחשמל, אני חושב שהם יעשו את זה בשמחה.

דן וינשטוק: הם מעדיפים שהכסף יעבור אליהם ולא לבעלי הגנרטורים.

דן וינשטוק: לעומת זאת, אם יסתבר שהפינוי הוא מאוד מאוד רחוק, יש סיבה טובה לחבר אותם לחשמל.

טלב אלסאנע: מה זה מאוד מאוד רחוק?

טלב אלסאנע: שישה חודשים?

טלב אלסאנע: שנה?

דן וינשטוק: אני לא יודע להגיד לך את זה, אבל בכוונה נתתי שתי דוגמאות קיצון.

דן וינשטוק: אם מדובר בשבוע הבא, כנראה שגם אתה תסכים שלא לחבר.

דן וינשטוק: לעומת זאת, אם מדובר בעוד 20 שנה, אני וכל אחד אחר נסכים שצריך לחבר לחשמל.

קריאה: לא מינהל מקרקעי ישראל.

דן וינשטוק: אני לא יודע.

דן וינשטוק: לכן אני מציע להתחבר להצעה שהציע בהתחלה עורך הדין - לתחום בזמן קצר, שבועות ואולי חודשים, אבל בוודאי לא יותר מזה, את ההחלטה על מועד הפינוי.

דן וינשטוק: אם יסתבר שהוא איננו או שהוא מאוד מאוד רחוק, כלומר עוד שנים, אנחנו נשמח להוציא את ההנחיה של שר התשתיות - אנחנו קובעים אותה עבורו - לחברת החשמל, ואני מודיע שחברת החשמל תעשה את זה ותעשה את זה ומהר, כי זה באמת לא מסובך.

דן וינשטוק: זה אזור אורבני, שקל להעביר בו חשמל.

חנא סוייד: הוא עטוף בחשמל.

דן וינשטוק: ציינתי שעד לא מזמן הייתי תושב האזור, כך שאני מכיר את זה, אבל אם לעומת זאת יסתבר באותו בירור - שלדעתי צריך להיות מאוד מהיר - שזה עניין של זמן עד לפינוי, חוזרת השאלה למקומה.

טלב אלסאנע: עוד לא נכנסו איתם למשא ומתן ולא דיברו איתם.

טלב אלסאנע: אנחנו מסיקים מסקנות נסיבתיות.

דן וינשטוק: אדוני יושב הראש, חבר הכנסת טלב אלסאנע אמר שאולי חלק מהבעיה זה שיש מונופול בשוק.

דן וינשטוק: בגלל שאני קצת פעיל בשינוי המבני, אני רוצה להגיד לך שזה לא יעזור.

דן וינשטוק: מדובר על ליברליזציה, בעיקר במקטע הייצור, אבל במקטע החלוקה תמיד יהיה מונופול מקומי.

דן וינשטוק: גם בעתיד תהיה חברת חלוקה רעננה, חברת חלוקה קריית-אתא.

דן וינשטוק: תמיד תצטרך להתמודד עם גורם אחד באותו אזור, כלומר מונופול, כשהיום הגורם המונופוליסטי בכל הארץ.

דן וינשטוק: זה לא מה שיפתור לך את הבעיה.

דן וינשטוק: חבר הכנסת צרצור דיבר על חלוקת חשמל מעבר לקו הירוק.

דן וינשטוק: מינהל החשמל מטפל בחשמל בתחומי מדינת ישראל.

דן וינשטוק: מעבר לקו הירוק זה מטופל על ידי המינהל האזרחי.

דן וינשטוק: יכול להיות שהדברים הם כמו שאתה אומר ויכול להיות שלא, אבל אני לא בקי בזה, כי לא אנחנו מטפלים בזה.

דן וינשטוק: מינהל החשמל, שר התשתיות ושרי התשתיות לדורותיהם, גם הקודם וגם הנוכחי - לפי דעתי גם הבאים - ישמחו לחבר את המקום הזה לחשמל.

דן וינשטוק: הוא אכן עומד בדרישות הבסיסיות של החוק.

דן וינשטוק: מבחינתנו, אלה עוד 84 תושבים, אבל עוד כ-20 חיבורי חשמל שיתווספו למעל 8,000 חיבורים שכבר חיברנו.

דן וינשטוק: אנחנו רוצים כמה שיותר מהר להגיע עד ל-12,000.

עודה עבד אלחלים: היישוב הזה עונה על קריטריון החיבור לחשמל בחוק אספקת החשמל.

עודה עבד אלחלים: התגובה ועמדת השר היא לחבר את היישוב הזה בהקדם האפשרי.

ג'מאל זחאלקה: אני מחזיק בידי את החלטת שר התשתיות מה-19 במרץ 2003.

ג'מאל זחאלקה: מאז עברו שלוש שנים וחצי.

ג'מאל זחאלקה: האם השר שהחליט לא התייעץ ולא שאל?

ג'מאל זחאלקה: נציג מינהל החשמל, איך אתם ביטלתם את החלטת השר?

ג'מאל זחאלקה: למה לא בוצעה החלטת השר?

ג'מאל זחאלקה: כי מינהל החשמל לא העביר הוראה לחברת החשמל, שהיא יכולה לחבר.

ג'מאל זחאלקה: זו הבעיה.

ג'מאל זחאלקה: למה הוא לא העביר הוראה?

ג'מאל זחאלקה: כי מינהל מקרקעי ישראל אמר לו לא להעביר.

ג'מאל זחאלקה: יש פה דיקטטורה של מינהל מקרקעי ישראל.

ג'מאל זחאלקה: השר החליט, ולכן החלטת השר צריכה להתבצע.

ג'מאל זחאלקה: אומר יועץ השר שהשר מסכים.

ג'מאל זחאלקה: לא מספיק שהוא יכתוב מכתב, הוא צריך לדאוג לכך שההחלטה תבוצע.

דן וינשטוק: אדוני יושב הראש, מדובר פה בעניין פרוצדורלי.

דן וינשטוק: אנחנו בדרך כלל מבצעים את החוק בשני שלבים: אחד - מצהירים על כוונתנו לחבר לחשמל את אותם מבנים שעומדים בדרישות החוק, כמו המבנים בשכונות האלה וגם בשכונות אחרות, ומוציאים צו כדוגמת הצו הזה, ושניים - במקביל שולחים את זה לרשויות התכנון.

דן וינשטוק: אם אין להן התנגדויות, ברור שהצו נשאר בתוקף.

דן וינשטוק: לפעמים יש להן התנגדות, לפעמים ההתנגדות היא לבית בודד, אבל זה בדרך כלל בא ברשימות - נניח זה בא ברשימות של 30 משפחות או 30 חיבורים - יש התנגדות כזאת או אחרת, בתנאי שהיא מוצדקת, לבית אחד או שניים, ואז יוצא צו מתוקן.

דן וינשטוק: הצו שמחזיק חבר הכנסת זחאלקה מדבר על השלב הראשון, אז שר התשתיות הצהיר על כוונתו לחבר.

דן וינשטוק: בינתיים התקבלה ההתנגדות שתיאר מקודם נציג מינהל מקרקעי ישראל.

דן וינשטוק: שם ההתנגדות הייתה גורפת, ולכן העניין נעצר.

דן וינשטוק: כשיקדמו את התהליך שהוצע פה גם על ידי, יגיע השלב השני ואנחנו נשמח להשלים את זה.

דן וינשטוק: חנא סוויד: למה אתה פונה למינהל מקרקעי ישראל כרשות תכנון, כשהוא לא רשות תכנון?

גאלב מג'אדלה: האם מינהל מקרקעי ישראל נחשב רשות תכנון?

דן וינשטוק: אני לא יודע מה התשובה המשפטית.

גאלב מג'אדלה: אבל אתה פונה אליו.

גאלב מג'אדלה: האם מינהל מקרקעי ישראל הוא רשות תכנון?

דן וינשטוק: אני לא יודע מה התשובה המשפטית לשאלה.

דן וינשטוק: אנחנו נוהגים לפנות אליו.

גאלב מג'אדלה: אני איעזר בחבר הכנסת חנא סוויד, שיכול להיות בר סמכא בנושא התכנון.

חנא סוייד: לעניות דעתי, המינהל הוא האנטי-תזה של תכנון, כי הוא בעל של קרקע.

חנא סוייד: אתה לא יכול להחזיק גם בתכנון וגם בקרקע במדינת ישראל על פי חוק, כי יש ניגוד אינטרסים.

חנא סוייד: במענה לשאלה, אני אומר לך שמינהל מקרקעי ישראל הוא לא רשות תכנון בשום פנים ואופן.

גאלב מג'אדלה: עכשיו אנחנו ניעזר ביועץ המשפטי של הוועדה.

גאלב מג'אדלה: אדוני אומר שהוא צריך להתייעץ עם רשויות התכנון.

גאלב מג'אדלה: אנחנו בעד נהלים תקינים, כי אנחנו לא רוצים שמישהו מחר יוציא צו מניעה לא לחבר לחשמל בגלל שלא פעלו על פי הנהלים והתקנות.

גאלב מג'אדלה: מינהל מקרקעי ישראל הוא הרשות היחידה שהתנגדה ונשאלה, האם הוא רשות תכנון?

עידו בן יצחק: לא, רשויות התכנון המנויות בהוראת השעה של אספקת החשמל הן ועדות התכנון, אם זאת המחוזית או המקומית לפי העניין - אני לא יודע לומר נקודתית ספציפית, אבל בכל מקרה לא מדובר במינהל מקרקעי ישראל.

עידו בן יצחק: אגב, עוד עניין שקצת מפתיע אותי - בסופו של דבר ההחלטה האם לחבר או לא היא בשיקול דעתו של שר התשתיות.

עידו בן יצחק: אם מינהל החשמל שבמשרד התשתיות מציג עמדה לפיה אין מניעה לחבר לחשמל, קצת לא ברור לי למה לא מחברים.

אורלי קרקו: כביש 79 והמחלף עצמו אושרו בתוכנית מתאר ארצית שאושרה בשנת 1999, ומתוקף התוכנית הזאת בוצעה הכרזה, לא הפקעה, על השטח האדום.

אורלי קרקו: מע"צ אישרה במסגרת הממשלה תוכנית חומש, שקבעה איזה כבישים יסללו בחמש השנים הקרובות.

אורלי קרקו: המחלף, כביש 79, נמצא בתוכנית החומש.

אורלי קרקו: המחלף עצמו עומד להתבצע בשני שלבים: בשלב הראשון, שהמכרז שלו אמור לצאת בינואר, לא מדובר על השטח של הבתים האלה, ואני גם יכולה להציג לכם בתצלומי האוויר את השלב הראשון.

גאלב מג'אדלה: תעבירי לנו את זה בבקשה.

אורלי קרקו: לפניכם המחלף והבתים של השכונה.

אורלי קרקו: אפשר לראות שהתכנון לא כולל בשלב ראשון את הכביש בשכונה שלהם.

אורלי קרקו: השלב הסופי בעוד כמה שנים, בהתאם לתוכנית המתאר הארצית, אושר.

ג'מאל זחאלקה: אבל הוא לא בתוכנית החומש.

גאלב מג'אדלה: אלה שתי התוכניות: אחת לטווח הקצר בינואר שכלול בתוכנית החומש, והשנייה לטווח הארוך, שהיא מחוץ לתוכנית החומש.

אורלי קרקו: נכון.

גאלב מג'אדלה: לפי תכנון החברה הלאומית לדרכים של מדינת ישראל מדובר לפחות בעוד חמש שנים.

אורלי קרקו: נכון, ולכן אנחנו לא מפקיעים את השטח הזה עכשיו.

גאלב מג'אדלה: תמיר ברקין, גם אם תתנגד, אין שום ערך לא משפטי ולא מהותי להתנגדות, כי מדובר בטווח של יותר מחמש שנים.

גאלב מג'אדלה: נציג משרד התחבורה, אני מבין שמה שנאמר על ידי מע"צ מתואם אתכם.

עסאם עדאווי: נכון.

עסאם עדאווי: רק לפני יומיים קיבלנו תוכנית יותר מפורטת.

עסאם עדאווי: בשלב ראשון אין נגיעה בבתים.

עסאם עדאווי: אני יכול להציג את התוכנית.

גאלב מג'אדלה: מה לוח הזמנים של השלב הראשון?

אורלי קרקו: המכרז לביצוע אמור לצאת בסוף ינואר.

גאלב מג'אדלה: לוח הזמנים שדיברה עליו אורלי קרקו מתואם אתכם?

עסאם עדאווי: בוודאי, קיבלנו את התוכנית ואנחנו אמורים לאשר אותה.

גאלב מג'אדלה: אבל אתם משרד התחבורה.

גאלב מג'אדלה: במדינת ישראל, לצערי הרב, בתוך המשרד יד ימין לא יודעת מה עושה יד שמאל.

גאלב מג'אדלה: אני שמח שיש פה תיאום מלא.

עסאם עדאווי: זה מתואם.

עסאם עדאווי: מה שאמרה נציגת מע"צ נכון לגבי תוכנית מתאר ארצית 31, ובשלב העתידי - -

גאלב מג'אדלה: בעזרת השם, זה יהיה בטווח הבא, אחרי חמש שנים.

דוד פרבשטיין: קודם כל, אני קצת תמה על כל הדוברים הראשונים, שמסרו כאן שכביכול חברת החשמל הודיעה שבגלל עלות גבוהה היא לא תבצע את החיבורים ביישוב זמני.

דוד פרבשטיין: לא היה ולא נברא דבר כזה, נהפוך הוא.

דוד פרבשטיין: אני במקרה מכיר את השכונה מצוין, ביקרתי בה מספר פעמים, כולל אתמול בערב, אבל מעבר לזה גם טיפלתי בשכונה הצפונית של סרקיס והייתי מאלה שדווקא דחפו לכיוון הזה.

דוד פרבשטיין: אנחנו קיבלנו את הפנייה, אבל רק פנייה של התושבים עצמם.

דוד פרבשטיין: ברגע שנאמר לנו על ידי הוועדה המקומית קריית-אתא שהרשות שמטפלת בזה היא קריית אתא ושהמקום הזה לא מקבל שום אישור בנייה, לא המשכנו לטפל.

דוד פרבשטיין: אתם דיברתם על הוראת השעה מצד השר פריצקי.

דוד פרבשטיין: היא מעולם לא הגיעה לידי חברת החשמל.

דוד פרבשטיין: לגבי השכונה הצפונית קיבלו את הצו של השר שרון בזמנו.

דוד פרבשטיין: אגב, מתוך שבעה, חוברו שני בתים עד היום בשכונה הצפונית.

דוד פרבשטיין: אני גם רוצה להצהיר שברגע שאנחנו נקבל את ההיתרים הדרושים - ואנחנו גם יודעים שהקו הוא לא רחוק במיוחד - אין לנו בעיה לבצע, אבל עלינו לקבל את ההוראה ואת ההנחיה.

דוד פרבשטיין: חברת החשמל מעונינת לחבר לחשמל וגם לעשות את זה בזמן הקצר ביותר.

ג'מאל זחאלקה: מה החסמים שעומדים בפניכם?

דוד פרבשטיין: לקבל את ההוראה שניתן לחבר.

עורסאם יסים: הוא יכול לעשות את זה עכשיו.

דוד פרבשטיין: הוראת השר לא הגיעה.

סעדי פיראס: אני רוצה להוסיף משפט אחד בתגובה לדבריו של נציג מינהל החשמל.

סעדי פיראס: אנחנו פנינו למשרד התשתיות, שענה לנו תשובה שאפילו מנוגדת לדבריו של אדוני סגן מנהל מינהל החשמל, יורם רוטשטיין.

סעדי פיראס: הוא אמר שהסמכות של השר להורות על חיבור מבנה כזה או אחר לרשת החשמל היא סמכות שבשיקול דעת.

סעדי פיראס: הוא כתב לנו: בתגובה קיבלנו התייחסות ממהנדסת ועדת המשנה לתכנון ובנייה בעיריית קריית-אתא וממינהל מקרקעי ישראל, בה נאמר שהתושבים אמורים להתפנות בהתאם להסדר לקבלת קרקע חלופית, מכיוון שהשטחים מיועדים לתכנון עתידי ולהרחבת דרכים ארציות.

סעדי פיראס: הוא מסיים את המכתב שלו ואומר: לאור האמור לעיל, אין באפשרותנו - וזה בניגוד למה שאומר פה חברי - להמשיך בהליכים לחיבור המבנים לחשמל, משום שאין כל הצדקה עניינית לבניית תשתיות חשמל למבנים שיפונו בעתיד כחלק מתוכנית מתאר כללית.

סעדי פיראס: כמו כן, לא ניתן לצפות שמשרד התשתיות הלאומיות יפעל בניגוד למדיניות שמתווים גורמים ממשלתיים אחרים.

סעדי פיראס: אנחנו עכשיו לא יודעים בדיוק מי צריך לתת את ההוראה.

סעדי פיראס: מינהל החשמל צריך לתת הוראה לחברת החשמל לחבר את המבנים האלה וזהו.

סעדי פיראס: אם לחברי פה אין התנגדות לתת את ההוראה הזאת על פי צו השעה, שיתן את ההוראה וכולנו נצא מפה מרוצים.

גאלב מג'אדלה: האם אתה מדבר על המכתב מיום 20 באפריל 2006?

סעדי פיראס: נכון.

דן וינשטוק: אני לא רואה פה את הסתירה המובהקת.

דן וינשטוק: הרי אני אמרתי מקודם שאנחנו פונים - אמרתי מקודם לרשויות התכנון, אבל התכוונתי להגיד לגורמים הרלוונטיים, ובמקרה הזה מדובר בוועדה המקומית קריית-אתא ומינהל מקרקעי ישראל, אבל מינהל מקרקעי ישראל אולי לא שייך, ואז מתייחסים לתשובה שלהם.

דן וינשטוק: יכול להיות שהבעיה פה הייתה שהתשובה לא הייתה מספרית ולא דובר פה על מספר, אבל באופן עקרוני הם הצהירו על הפינוי.

דן וינשטוק: אם הפינוי הוא מחר, כולנו מסכימים שלא.

דן וינשטוק: צריך לברר את הנקודה הזאת.

דן וינשטוק: אתם מבינים שמבחינה עקרונית, אנחנו לא מתנגדים.

דן וינשטוק: צריך לברר את השאלה של הפינוי.

דן וינשטוק: כדאי מאוד שהוועדה המקומית של קריית-אתא תגיד באיזה טווחי זמן מדובר.

טלב אלסאנע: לא צריך לשאול אותה, ברור שהיא מתנגדת.

גאלב מג'אדלה: האם נמצאים כאן נציגים של ועדת התכנון המקומית קריית-אתא?

עורסאם יסים: לא.

גאלב מג'אדלה: עם כל הכבוד לאדוני, הוועדה המחוזית פועלת על-פי תמ"א.

גאלב מג'אדלה: מע"צ פועלת על-פי תמ"א.

גאלב מג'אדלה: משרד התחבורה פועל על-פי תמ"א.

גאלב מג'אדלה: מי שמבצע את הפרויקט זה מע"צ ומשרד תחבורה.

גאלב מג'אדלה: מע"צ אמרה את לוח הזמנים של הביצוע.

גאלב מג'אדלה: הוועדה לתכנון ובנייה המחוזית היא לא גוף מממן ומתקצב, היא לא ממשלה, אלא היא גוף מתכנן.

גאלב מג'אדלה: ברגע שסיימו את התכנון, תמ"א אושרה ולוח הזמנים נקבע על ידי מע"צ בהתאם ליכולות הכספיות שלה ובהתאם לתקציבים, הוועדה המחוזית היא לא גוף מבצע.

גאלב מג'אדלה: דן וינשטוק, שלושה חודשים מהיום, אחרי שהתייעצתם ואחרי שקיבלתם תשובה חיובית של כל הגורמים הנוגעים בדבר בתחום התכנון, עליכם להורות לחברת החשמל לחבר חשמל לשכונה.

גאלב מג'אדלה: לא נותרו שום התייעצויות על פי חוק ועל פי דין.

גאלב מג'אדלה: אני מבקש מאדוני שיודיע בכתב לוועדה, מתי יוצאת ההנחיה לחברת החשמל לביצוע העבודה ומה הוא לוח הזמנים, כך שלא יעלה על שלושה חודשים.

גאלב מג'אדלה: אני פונה למינהל מקרקעי ישראל, ואומר שלא חברי הכנסת ולא הוועדה מתכוונים לנהל משא ומתן במקום התושבים ואנחנו גם לא מתכוונים להגיד להם מה לעשות.

גאלב מג'אדלה: חשתי מהתושבים שהם רוצים להתפנות.

גאלב מג'אדלה: יכול להיות שהם ישנו את דעתם, אני לא יודע.

גאלב מג'אדלה: כדי שנהיה בסדר קודם כל עם עצמנו, קודם כל נעשה הפרדה מוחלטת בין הדברים.

גאלב מג'אדלה: דובר על טווח של מינימום חמש שנים.

גאלב מג'אדלה: אני מקווה שמדינת ישראל תעמוד בלוח הזמנים.

גאלב מג'אדלה: חמש שנים אנשים לא יכולים לשרוד.

גאלב מג'אדלה: אגב, לא אמרתי בהתחלה ששר התשתיות הלאומיות הודיע לי ביום חמישי שהוא לא מוכן לשמוע על סבלם של אזרחים שלא מחוברים לחשמל, על אחת כמה וכמה, אם עמדו בכל תנאי חוק חיבור החשמל.

גאלב מג'אדלה: לא מדובר בשיחה פרטית, אלא יש לי הוכחות ומסמכים לכך.

גאלב מג'אדלה: לכן הוא שלח את היועץ שלו היום.

גאלב מג'אדלה: אנחנו מפרידים בין החיבור לחשמל לבתים לבין שאר הדברים.

גאלב מג'אדלה: אני אמליץ לשר הפנים להקים ועדת גבולות ולטפל בעניין.

גאלב מג'אדלה: אני אמליץ לשר הפנים שיעביר את זה בחזרה לשכונה הצפונית אם הם רוצים להתפנות ותנהלו איתם משא ומתן.

גאלב מג'אדלה: אנחנו מוכנים, אין לנו בעיה.

גאלב מג'אדלה: אנשים רוצים לחיות בכבוד, לא אכפת להם אם מדובר כאן או שם.

גאלב מג'אדלה: הרי כביש מפריד בין השכונה הצפונית לדרומית.

גאלב מג'אדלה: לא מדובר באנשים פנטיים ורדיקליים, אלא באנשים שרוצים להתפרנס ולחיות בכבוד.

גאלב מג'אדלה: אם תפעל בהצעה ראויה לאחד את שתי השכונות לשכונה אחת, כי הן משפחה אחת, תבוא עליך הברכה.

גאלב מג'אדלה: חנא סוויד: דרך אגב, הם היו שכונה אחת לפני הסלילה של דרך נצרת קריית-אתא, שחצתה את השכונה.

גאלב מג'אדלה: סאלח אמר לי שהוא רוצה להשתייך לקריית-אתא.

גאלב מג'אדלה: הוא אומר שהוא מוכן להיות בשכונה החדשה שנבנתה וגובלת עם החורשה.

סאלח סוואעד: האח הגדול שהוא בן 70 נולד שם, חיינו עם היהודים.

גאלב מג'אדלה: הוא אמר לי שהוא מוכן להיות גם בשכונה הזאת.

גאלב מג'אדלה: שאלתי אותו אולי הוא רוצה להיות בשכונה הצפונית, אז הוא אמר שהוא מוכן להיות בשכונה היהודית או בשכונה שלו.

גאלב מג'אדלה: אינני חושב שקשה להגיע להבנות ולהסכמות עם אנשים שיש להם גישה כזאת.

יוסף סואעד: אני ייצגתי את השכונה עד 1998.

יוסף סואעד: עם כל הכבוד לאדון ברקין, אני פעם ראשונה רואה אותו.

גאלב מג'אדלה: תמיר עובד ותיק, אני מכיר אותו, איך אתה לא מכיר אותו?

יוסף סואעד: ייצגתי את השכונה עד 1998.

יוסף סואעד: מאילוצים חברתיים, הפסקתי לייצג את השכונה ואני לא מכיר בכלל את האדון.

חנא סוייד: לאיזה גופים אחרים, מלבד המינהל, פנה מינהל החשמל בעניין החיבור?

חנא סוייד: האם יש לכם תשובות אחרות?

דן וינשטוק: למיטב ידיעתי, אין.

חנא סוייד: זאת אומרת שבגלל העמדה של המינהל זו ההחלטה שלכם.

דן וינשטוק: אותה ועדה מקומית.

גאלב מג'אדלה: הפרדנו בין חיבור החשמל המיידי לשלושה חודשים לבין כל שאר הנושאים שנוגעים לתושבים ולרשויות האחרות.

גאלב מג'אדלה: אנחנו נברך על כל הבנה והסכמה שתהיה.

גאלב מג'אדלה: ההתייעצויות הסתיימו ונאמרה דעתם של כל הגורמים הנוגעים בדבר.

גאלב מג'אדלה: כל שנשאר זה לתחום את לוח הזמנים במסמך שייועד אלינו ולבצע את לוח הזמנים בהנחיה לחברת החשמל.

גאלב מג'אדלה: תודה רבה, אני נועל את הישיבה.